钦定古今图书集成/明伦汇编/官常典/第668卷 > 《谏吴王起观疏》前人
## 钦定古今图书集成/明伦汇编/官常典/第668卷 > 《谏吴王起观疏》前人

郎中令臣云言：前启西园第宅，宜遵先帝节俭之制，
不宜使至丰丽。被命优隆，言归谦素，臣奉以欣憙，而
闻屋宇之制，既自崇侈，窃闻当复起观六间，既非前
令之旨，且臣亦窃用不安。臣闻《诗》云：“昊天有成命，二
后受之，成王不敢康。”今四祖创基，既垂成命；哲王继
体，世祖恭俭，殿下承之，固宜祗奉不宁。而自昔造第
过度，民叹其劳瘁，士讥其过尤，谤言未弭，而又加以
崇侈，此诚不可不惜。先帝背世，曾未十年，而俭德之亡，国为其首，此又臣所以慷慨酸心，而不敢不尽狂
夫之谏者也。按晋、魏以来，诸侯奢靡，第室滋广，未有
如国今日之甚者也。古人之戒，犹云“无为福始”，况今
犹崇丰侈，作为祸先。此又臣所以寤“寐忧叹，忘寝与
食者也。殿下诞应运期，首建大国，固将宪章令典，贻
范万世，始基之制，不可不慎。今设为丰奢，以示将来，
子孙象之，又何以能国？且先帝勤家，如彼其素，殿下
承之，若此其泰，进伤奉国之典，退亏隆家之业。用之
当身，损盛德之誉，垂之后嗣，非兴邦之制，一举而失
四得，此古人之所以长太息者也。且第宅之过，朝野
所讥，而监司结舌莫敢明言者，实以殿下国之昵亲，
朝所钦重，故隐司过之锋，结执宪之绳耳。后世直臣，
必将信威明法，考制度礼。愚以此观，有必毁之理，苟
此物不可终，然诚不如不为，使其无毁也。今空设过
制之物，而终为直士之资，臣又未见其可也。惟殿下
思愚臣之言，时命有司，必省此举。”举手懽遌，伏用流
汗。